15. ΒΑΣΙΛΙΚΟΝ ΔΙΑΤΑΓΜΑ της 25/30 Νοεμ. 1959 Περί ιδρύσεως Υποσταθμού Ινστιτούτου Ελαίας εις Κρήτην. Έχοντες υπ’ όψιν: 1)Το άρθρ. 1 του Ν.Δ. 3786/57 περί μέτρων προστασίας της Εθνικής Ελαιοπαραγωγής και οργανώσεως των σχετικών προς ταύτην υπηρεσιών του Υπουργείου Γεωργίας. 2)Την υπ’ αριθ. 514/1959 γνωμάτευσιν του Συμβουλίου της Επικρατείας, προτάσει του επί της Γεωργίας Ημετέρου Υπουργού, αποφασίζομεν και διατάσσομεν: Άρθρ.1ον.-Ιδρύεται Υποσταθμός του Ινστιτούτου Ελαίας εις Κρήτην εις τα κτήματα τα παραχωρηθέντα υπό του Ταμείου Εφέδρων Πολεμιστών Ν. Χανίων εις το Ελληνικόν Δημόσιον δια παρόμοιον σκοπόν, τα ευρισκόμενα παρά την Μονήν Χρυσοπηγής εν τη Κοινότητι Νεροκούρου της Επαρχίας Κυδωνίας του Νομού Χανίων υπό την ονομασίαν Υποσταθμός Χανίων Ινστιτούτου Ελαίας. Άρθρ.2ον.-Ο Υποσταθμός Χανίων δια την εκπλήρωσιν της αποστολής αυτού εκτελεί πειραματικάς και ερευνητικάς εργασίας εις τα κτήματα αυτού. Δύναται όμως ούτος να εκτελή ομοίας εργασίας πολυετούς διαρκείας και επί εκτάσεων παραχωρουμένων αυτώ υπό ελαιοπαραγωγών ή Νομικών Προσώπων ή του Ταμείου Διαχειρίσεως Μοναστηριακής Περιουσίας Ν. Χανίων κατόπιν κοινής συμφωνίας μεταξύ παραχωρητού και Υποσταθμού, εγκρινομένης υπό του Υπουργείου Γεωργίας. Άρθρ.3ον.-Ο Υποσταθμός του Ινστιτούτου Ελαίας περιλαμβάνει δύο Εργαστήρια Ερεύνης, ήτοι 1)ελαιοκομίας και ελαιουργίας και 2)εντομολογίας και φυτοπαθολογίας, διευθυνόμενα το μεν πρώτον υπό του προϊσταμένου του Υποσταθμού, έχοντος ειδίκευσιν ή πείραν περί την ελαιοκομίαν και την ελαιουργίαν, το δε δεύτερον υπό του βοηθού αυτού. Άρθρ.4ον.-Καθ’ έκαστον έτος ο Υποσταθμός Χανίων καταρτίζει πρόγραμμα ερευνητικών και πειραματικών εργασιών από συμφώνου μετά του Ινστιτούτου Ελαίας. Το πρόγραμμα τούτο εκτελείται μετ’ έγκρισιν των αρμοδίων Διευθύνσεων του Υπουργείου Γεωργίας. Εις τον αυτόν επί της Γεωργίας Ημέτερον Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 